《读《史记》四十首 其六 垓下歌》
清代·张晋

四面楚歌惊入耳，夜半英雄帐中起。帐中起，对酒歌。

盖世气，全消磨。骓不逝，涕滂沱，虞兮虞兮奈若何！

锦衣平日不曾湿，数行独为美人泣。垓下歌，声未已，鸿鹄又闻汉天子。

四皓偕来羽翼成，谁能遣此儿女情。目送手指心独苦，吾为楚歌若楚舞。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。